In ’n sterk bewoorde brief het DA-leier Helen Zille hierdie week ’n waarskuwing aan president Zuma gerig – ons is op jou spoor. Volgens Zille sal hulle aanklagte teen die president voortgaan, selfs al word daar steeds nie deur Zuma se regsspan op die aanklagte gereageer nie. Die vermoede bestaan egter dat daar wel uiteindelik reaksie sal wees.
“In geen ordentlike demokrasie sal dit moontlik wees vir die president om die konstitusie wat hy beloof het om te onderhou, op dié manier te ontduik nie.”
“Jacob Zuma – ons president en die man wat Donderdag in die Nasionale lekgotla sal opstaan en sy pad sal probeer oorbluf in sy 8ste staatsrede – moet gesien word vir wie hy is: ’n ontduiker van geregtigheid”.
Volgens Zille is Suid-Afrika in ’n resies teen tyd gewikkel, en staan die land die kans om meeste van sy onafhanklike instellings te verloor aan die politiekery van die heersende magskliek:
“In die nuutste poging om beheer te neem van die Suid-Afrikaanse Uitsaai Korporasie (SAUK) en dit te verander van ’n publieke uitsaaier na ’n staatsuitsaaier (en ’n skaamtelose ANC mondstuk), het die Minister van Kommunikasie, Faith Muthambi ’n geheime Memorandum van Inlywing onderteken wat effektief die SAUK raad ontneem van hulle magte. Dit sal die Minister die mag gee om enige besluite van die raad te veto waar reëls verander word, by die aanstelling van die hoof uitvoerende beampte (die Zuma gesinde Hlaudi Motsoeneng), voorstelle vir die verwydering van raadslede, die voorkoming van dissiplinêre stappe teen Motsoeneng en om die SAUK te dwing om sy regskostes te betaal.”
Zille het voorts daarop gewys dat haar party die DA nie die beplande ontwrigting van die 2015 staatsrede deur die Ekonomiese Vryheidsvegters steun nie – iets wat volgens haar ’n “ramp” vir Suid-Afrika sal wees.